Viitisenkymmentä turvapaikanhakijaa on osoittanut mieltään Helsingissä taidemuseo Kiasman edustalla telttamajoituksessa perjantaista lähtien.

Enemmistö mielenosoittajista on irakilaisia. Mielenosoittajat aikovat pysyä paikalla kunnes ovat saaneet keskustella tilanteestaan jonkun ministerin tai kansanedustajan kanssa.

Mielenosoittajien mukaan maahanmuuttoviraston tekemät käännytyspäätökset ovat epäoikeudenmukaisia ja sattumanvaraisia.

Antti Haanpää / Yle

Yksi mielenosoittajista kertoo tulleensa Suomeen turvapaikanhakijana syksyllä 2015. Hän on saanut hakemukseensa kielteisen päätöksen.

Mies sanoo haluavansa jäädä Suomeen harjoittamaan sähköinsinöörin ammattiaan. Jos se ei onnistu, hän sanoo aikovansa Ruotsiin tai Saksaan, mutta ei halua tulla pakotetuksi takaisin Irakiin.